L'Ajuntament de Llíria celebra la segona edició del Premi 'Grattia Maximilla’
07 de febrer de 2017

L'Ajuntament de Llíria, per segon any consecutiu, ha organitzat una nova edició del Premi 'Grattia Maximilla', un guardó que reconeix i posa en valor a aquelles dones que des d'un àmbit personal, social, laboral, cultural o institucional han destacat per trencar la muralla dels prejuís socials i culturals que impedixen la igualtat entre dones i hòmens.

La distinció, convocada amb motiu de la celebració del Dia Internacional de la Dona, reconeixerà enguany aquelles dones que destaquen en l'àmbit de la salut.

Les propostes per a la concessió del guardó es podran presentar per iniciativa del propi Ajuntament o per institucions, associacions o entitats de reconegut prestigi. El termini per a la presentació de candidatures estarà obert fins al pròxim 28 de febrer.

El premi s'entregarà el dia 7 de març a les 18.30 hores a Ca la Vila, dins dels actes programats amb motiu de la Setmana de la Dona 2017.